आवास तो तैयार पर ऊपर से आदेश नहीं मिला इसलिए दो माह से रूका है आवंटन
भास्कर न्यूज | जांजगीर-चांपा
दूसरों की सुरक्षा की जिम्मेदारी उठाने वाले पुलिसकर्मियों का परिवार खुद ही जर्जर आवास में रहने को मजबूर है। बरसात पूर्व छप्पर पर पालिथीन ढंककर चार महीने काटने की समस्या से यहां के पुलिसकर्मी हर साल जूझते हैं। यहां 16 आवासों का आवंटन तो कर दिया गया है, लेकिन अधिकारियों के आवास का आवंटन आदेश नहीं होने के कारण नहीं हो पाया है।
अधिकारी-कर्मचारियों के लिए पुलिस लाइन में 24 क्वार्टर बनाए गए हैं जिसमें से कुछ का आवंटन हो चुका है और कुछ का होना बाकी है, लेकिन मकानों की संख्या कम होने से सभी को मकान मिल पाना भी संभव नहीं है। ऐसे में जर्जर मकान या किराए में रहना ही उनकी मजबूरी होगी। जिला मुख्यालय के थाने में पदस्थ पुलिसकर्मियों के लिए कोतवाली के पीछे पुरानी कालोनी है। यहां 20 मकान हैं, जो आरक्षक, प्रधान आरक्षक एवं सब इंस्पेक्टर के लिए स्वीकृत है। साथ ही तीन मकान अधिकारियों के लिए आबंटित है, परन्तु दशकों पूर्व बने इस मकानों की स्थिति रख रखाव के अभाव में बदहाल है। बरसात पूर्व छप्पर पर पालिथीन ढंककर चार महीने काटने की समस्या से यहां के पुलिसकर्मी हर साल जूझते हैं। वहीं घर के दीवारों की हालत इतनी जर्जर है कि कभी भी ढह जाएगी और हादसा हो सकता है।
नए मकानों में शिफ्टिंग नहीं होने से ऐसे आवासों में रहने के लिए मजबूर हैं पुलिस कर्मी।
16 पुलिसकर्मियों को ही मिला आवास
पुलिस लाइन में 24 क्वार्टर बनाए गए हैं। इनमें सिपाही, हवलदार और अधिकारियों के लिए मकान है जिसमें से 16 मकान सिपाही व हवलदारों को आवंटित कर दिया गया है। अधिकारियों के 8 मकानों का आवंटन नहीं हो पाया है। पिछले माह आईजी ने वार्षिक निरीक्षण के दौरान इसका उद्घाटन किया था। उद्घाटन के बाद कर्मचारी क्वार्टर का आवंटन कर दिया गया लेकिन अधिकारी क्वार्टर के लिए स्वीकृति का इंतजार है।
भत्ता इतना कि किराए का मकान नहीं ले सकते
जिला मुख्यालय जांजगीर में करीब चार हजार रुपए से कम में फैमिली रहने लायक किराए का मकान मिल पाना मुश्किल है। शासन की ओर से आरक्षक और प्रधान आरक्षकों को 600 से 700 रुपए तक आवास भत्ता मिलता है। जिला मुख्यालय में पुलिसकर्मियों की संख्या अधिक है जबकि सरकारी मकानों की संख्या कम। हालांकि अब एक सौ चालीस नए आवास और बनाने की प्रक्रिया चल रही है।
पुलिस लाइन में बने 24 क्वार्टर में से 16 मकानों का आवंटन हवलदार, सिपाहियों को किया गया है। अधिकारियों के क्वार्टरों के आवंटन के लिए आदेश नहीं आया है। पीआर कुजूर, रक्षित निरीक्षक जांजगीर
hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva